作者:王仲元
標題:中呂・普天樂春日多雨
內容:無一日惠風和，常四野彤雲布，那裡肯妝金點翠，只待要迸玉篩珠。這其間湖景陰，恰便似江天暮，冷清清孤山路，六橋迷雪壓模糊。瞥見遊春杜甫，只疑是尋梅浩然，莫不是相訪林逋。贈美人柳眉新，桃腮嫩，酥凝瓊膩，花豔芳溫。歌聲消天下愁，舞袖散人間悶。舉止溫柔嬌風韻，司空見也索銷魂。蘭姿蕙魄，瑤花玉蕊，誤染風塵。旅況樹杈丫，藤纏掛，衝煙塞雁，接翅昏鴉。展江鄉水墨圖，列湖口瀟湘畫。過浦穿溪沿江汊，問孤航夜泊誰家。無聊倦客，傷心逆旅，恨滿天涯。離情淹藍橋，燒襖廟，鏡鸞腸斷，瑟鳳魂銷。玉容殘倦豔妝，雲髻亂慵梳掠。悶倚危闌閒凝眺，對斜陽分外無聊。秦川路遠，陽臺雨歇，楚岫雲高。離恨擁鴛衾，歌珊枕，掃窗風竹，搗月寒砧，思量心別恨填，歡喜夢離愁禁。主意拋遲虧人甚，薄情郎何處留心。君懷幸短，盟山路險，誓海波深。相思淚盈波，眉愁鎖，消香減膩，病鬼愁魔。爐煙飄怨氣浮，襟袖溼啼痕汙。無限淒涼來著抹，瘦身軀怎生存活。相思未脫，他愁為我，我病因他。離情遠山攢，烏雲亂，分釵破鑑，單枕孤鸞。芳心被悶織羅，病軀教愁羈絆。惹肚牽腸相穿貫，上心來痛似錐剜。歸期限滿，難憑後約，孤負前歡。題情柳青嚴，冤家槧，情傳眼角，恨寄眉尖。拖逗入煩惱鄉，積攢下相思欠。交下情疏恩情儉，欲闌珊卻又拘鈐。常尋我喜，稀行你怪，頻去娘嫌。戒多婪，絕餘濫，攜雲自歡，握雨獨慚。鶯花寨我納降，是非海誰著淹。多少惺惺遭坑陷，咱圖甚染綠挪藍？樽前扮蠢，花間塑坌，席上妝憨。妓家海棠枝，薔薇刺，約回舞燕，抓住遊絲。有贏鈔煙月牌，無賠鈔鶯花市，買雨賒雲無籤次，幹遇仙枉廢神思。如無鈔使，休憑浪子，強做勤兒。間阻痛傷嗟，遭磨滅，調箏絃斷，攏鬢簪折。難攀如鏡裡花，易見似波中月。變盡歡娛成吳越，眼睜睜咫尺離別。啼殘杜宇，辭巢燕子，驚夢蝴蝶。